ai4bharat/Pralekha huggingface dataset:
रस्ते वाहतूक आणि महामार्ग मंत्रालय
मोटार वाहनांची योग्यता तपासणी स्वयंचलित चाचणी केंद्रांच्या माध्यमातून करणे अनिवार्य करण्यासंदर्भात अधिसूचना जारी
केंद्रीय रस्ते वाहतुक आणि महामार्ग मंत्रालयाने सर्व मोटार वाहनांची योग्यता तपासणी केवळ केंद्रीय मोटार वाहन नियम 1989 अंतर्गत 175 व्या नियमातील तरतुदीनुसार स्वयंचलित चाचणी केंद्रांच्या माध्यमातूनच केली जाणे अनिवार्य करण्यासंदर्भात 5 एप्रिल 2022 रोजी खालीलप्रमाणे अधिसूचना जारी केली आहे-
- अवजड प्रकारची मालवाहतूक करणारी आणि प्रवासी वाहने यांच्यासाठी 01 एप्रिल 2023 पासून ही चाचणी अनिवार्य, आणि
- मध्यम प्रकारच्या मालवाहतूक आणि प्रवासी वाहनांसाठी तसेच हलक्या प्रकारच्या वाहतुकीसाठी वापरल्या जाणाऱ्या मोटार वाहनांसाठी ही चाचणी 01 जून 2024 पासून अनिवार्य असेल.
यासंदर्भातील लिंकसाठी कृपया येथे क्लिक करा
पंतप्रधान कार्यालय
झारखंड राज्य स्थापना दिनानिमित्त पंतप्रधानांनी झारखंडच्या जनतेला दिल्या शुभेच्छा
नवी दिल्ली 15 नोव्हेंबर 2022
पंतप्रधान नरेंद्र मोदी यांनी झारखंड राज्याच्या स्थापना दिनानिमित्त, तेथील जनतेला शुभेच्छा दिल्या आहेत. झारखंड राज्याने प्रगतीची नवी शिखरे गाठावी अशी सदिच्छा त्यांनी व्यक्त केली.
ट्विट संदेशात पंतप्रधान म्हणाले;
“संपूर्ण झारखंडवासीयांना राज्य स्थापना दिनानिमित्त खूप खूप शुभेच्छा. नैसर्गिक साधन संपत्ती आणि आदिवासी कला-संस्कृतीने समृद्ध असलेल्या या प्रदेशाने प्रगतीची नवी शिखरे गाठावी अशी मी कामना करतो”
आरोग्य आणि कुटुंब कल्याण मंत्रालय
राज्ये/ केंद्रशासित प्रदेशांकडे उपलब्ध असलेल्या कोविड-19 लसींची अद्ययावत माहिती
राज्ये/ केंद्रशासित प्रदेशांना लसींच्या 179.14 कोटींपेक्षा जास्त मात्रा पुरवण्यात आल्या.
राज्ये/ केंद्रशासित प्रदेशांकडे शिल्लक आणि वापर न झालेल्या 15.49 कोटींपेक्षा जास्त मात्रा अद्यापही उपलब्ध
संपूर्ण देशभरात कोविड-19 प्रतिबंधक लसीकरण मोहिमेचा वेग आणि व्याप्ती वाढविणे यासाठी केंद्र सरकार वचनबद्ध आहे. 16 जानेवारी 2021 रोजी देशव्यापी कोविड प्रतिबंधक लसीकरण मोहीम सुरु करण्यात आली. देशात 21 जून 2021 पासून या लसीकरण मोहिमेच्या सार्वत्रिकीकरणाचा नवा टप्पा सुरु झाला. लसीच्या अधिक मात्रा उपलब्ध करून देणे, राज्ये आणि केंद्रशासित प्रदेशांना लसीकरणाचे उत्तम नियोजन करता यावे यासाठी त्यांच्याकरिता उपलब्ध होणार असलेल्या लसीच्या मात्रांची आगाऊ स्वरुपात माहिती पुरविणे आणि लस पुरवठा साखळीचे सुरळीत मार्गीकरण करणे या उपक्रमांच्या माध्यमातून लसीकरण मोहिमेचा वेग वाढविण्यात येत आहे.
राष्ट्रव्यापी लसीकरण मोहिमेचा एक भाग म्हणून भारत सरकार सर्व राज्ये आणि केंद्रशासित प्रदेशांना कोविड प्रतिबंधक लसीचा मोफत पुरवठा करून त्यांना मदत करत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या या नव्या टप्प्यात, देशातील लस निर्मात्यांनी उत्पादित केलेल्या लसीच्या एकूण साठ्यापैकी 75% साठ्याची खरेदी करून केंद्र सरकार सर्व राज्ये आणि केंद्रशासित प्रदेशांना लसीचा  पुरवठा करत आहे.
|
|
VACCINE DOSES
|
|

|
|
SUPPLIED
|
|
1,79,14,49,670
|
|
BALANCE AVAILABLE
|
|
15,49,34,846
भारत सरकारने आतापर्यंत खरेदी केलेल्या मात्रांचा राज्ये आणि केंद्रशासित प्रदेशांना मोफत पुरवठा आणि राज्यांनी केलेली लसीची थेट खरेदी यांच्या माध्यमातून राज्ये आणि केंद्रशासित प्रदेशांना एकूण 179 कोटी 14 लाखांहून अधिक  मात्रांचा पुरवठा करण्यात आला आहे.
राज्ये आणि केंद्रशासित प्रदेश सरकारांकडे यापुढील काळातील लसीकरण करण्यासाठी कोविड प्रतिबंधक लसीच्या न वापरलेल्या अशा 15 कोटी 49 लाखांहून अधिक  मात्रा, अजूनही शिल्लक आहेत.
ग्राहक व्यवहार, अन्न आणि सार्वजनिक पुरवठा मंत्रालय
मेसर्स ग्लोमेट अलॉयज एलएलपीच्या पनवेल येथील आवारात भारतीय मानक संस्थेची सक्तवसुली कारवाई अंतर्गत छापेमारी
भारतीय मानक संस्थेच्या  मानक चिन्हाचा गैरवापर केल्याबाबतच्या तक्रारीची दखल घेत, बीआयएस च्या मुंबई येथील कार्यालय- II च्या अधिकाऱ्यांनी 19.12.2022 रोजी, मेसर्स ग्लोमेट अलॉयज एलएलपीच्या मालकीच्या रायगड जिल्ह्यात पनवेल इथल्या, रस्ता क्रमांक: 12, प्लॉट. क्रमांक: 1106, KWC, कळंबोली स्टील मार्केट येथील आस्थापनेच्या आवारात सक्तवसुली कारवाई अंतर्गत छापेमारी केली.
वरील आवारात छापेमारी दरम्यान, मेसर्स ग्लोमेट अलॉयज एलएलपी, बीआयएस मानक चिन्हाचा गैरवापर करताना आढळून आले. यावेळी 300 टन स्टेनलेस स्टील वेल्डेड पाईप्स जप्त करण्यात आले. हे साहित्य आयएसआय  मार्क आणि IS 6911 चिन्हांकित केलेले आढळले, जे प्रत्यक्षात स्टेनलेस स्टील प्लेट्स, शीट आणि स्ट्रिप्सशी संबंधित आहे. या प्रकरणी न्यायालयात गुन्हा दाखल करण्याची प्रक्रिया सुरु आहे. बीआयएस कायदा-2016 नुसार, वैध परवान्याशिवाय, कोणतीही व्यक्ती मानक चिन्हाशिवाय अशा कोणत्याही वस्तूंचे उत्पादन, आयात, वितरण, विक्री, भाड्याने घेणे, भाड्याने देणे, साठा अथवा विक्रीसाठी प्रदर्शन करू शकत नाही. परवाना धारक, विक्रेते आदींसाठीचा दंड आणि दायित्व, याबाबत बीआयएस कायदा-2016 अंतर्गत असलेली माहिती नागरिक पुढील लिंक वर पाहू शकतील-
.
बीआयएस मानक चिन्हाचा गैरवापर केल्यावर, बीआयएस कायदा 2016 अंतर्गत दोन वर्षांपर्यंत कारावास किंवा किमान 2,00,000 रुपयांपर्यंतचा दंड अथवा दोन्ही शिक्षा लागू आहेत. म्हणून, सर्व ग्राहकांना बीआयएस केअर अॅप  वापरासाठी प्रोत्साहन दिले जाती आणि http://www.bis.gov.in या बीआयएस च्या वेबसाइटला भेट देऊन खरेदी करण्यापूर्वी उत्पादनावर ISI मार्कची वास्तविकता तपासण्याची विनंती केली जाते. अनेकदा असे आढळून आले आहे की, जास्त नफा कमावण्यासाठी बनावट ISI चिन्हांकित उत्पादने तयार करून ग्राहकांना विकली जातात. नागरिकांना विनंती करण्यात आली आहे की, कोणत्याही उत्पादनावर ISI मार्कचा गैरवापर केल्याचे आढळून आले तर, प्रमुख, MUBO-II, पश्चिम विभाग कार्यालय, बीआयएस, 2रा मजला, NTH, F-10, एमआयडीसी, अंधेरी , मुंबई - 400 093 येथे कळवावे. या तक्रारी ईमेल द्वारे पुढील पत्त्यावर देखील पाठवता येतील- hmubo2@bis.gov.in. अशा माहितीचा स्रोत गोपनीय ठेवला जाईल.
बीआयएस
ब्यूरो ऑफ इंडियन स्टँडर्ड, अर्थात, भारतीय मानक संस्था  ही भारताची राष्ट्रीय मानक संस्था असून, बीआयएस कायदा 2016 अंतर्गत स्थापन करण्यात आली आहे. मानक प्रस्थापित करणे, उत्पादन प्रमाणन, प्रयोगशाळा चाचणी आणि प्रणाली प्रमाणन ही बीआयएस ची प्रमुख कामे आहेत. सुरक्षित, विश्वासार्ह आणि दर्जेदार वस्तू प्रदान करणे, ग्राहकांच्या आरोग्याबाबतचे धोके कमी करणे, पर्यावरणाचे रक्षण करणे इ. प्रदान करून बीआयएस देशाच्या अर्थव्यवस्थेत योगदान देत आहे. बीआयएसची मानके आणि उत्पादन प्रमाणन योजना, ग्राहक आणि उद्योगांना फायदा देण्याबरोबर, उत्पादन सुरक्षा, ग्राहक संरक्षण, अन्न सुरक्षा, पर्यावरण संरक्षण, बांधकाम इ. यासारख्या सार्वजनिक धोरणांना देखील सहाय्य करतात.
भारतीय निवडणूक आयोग
ईव्हीएम स्ट्राँगरुम्समध्ये पूर्णपणे सुरक्षित – निवडणूक आयोगाने केले स्पष्ट
नवी दिल्ली, 21 मे 2019
मतदान झालेली ईव्हीएम अर्थात इलेक्ट्रॉनिक मतदान यंत्र पूर्णपणे सुरक्षित असल्याचे भारतीय निवडणूक आयोगाने स्पष्ट केले आहे. मतदान झालेल्या ईव्हीएमशी छेडछाड केली जात असल्याचे वृत्त काही प्रसार माध्यमांकडे येत असून, हे वृत्त आणि आरोप पूर्णपणे चुकीचे आणि निराधार असल्याचे निवडणूक आयोगाने म्हटले आहे. माध्यमांवरुन व्हाइरल झालेली दृश्ये, मतदान झालेल्या कुठल्याही मतदान यंत्रांची नाहीत.
मतदान झाल्यानंतर सर्व ईव्हीएम आणि व्हीव्हीपॅट, कडक सुरक्षेत संबंधित स्ट्राँगरुम्समध्ये आणण्यात आली. निवडणूक आयोगाचे निरिक्षक आणि उमेदवारांच्या उपस्थितीत ती कुलुपबंद करण्यात आली. संपूर्ण प्रक्रियेचे चित्रिकरण करण्यात आले आहे. मतमोजणी पूर्ण होईपर्यंत सीसीटीव्हीद्वारे सतत देखरेख ठेवली जात आहे. प्रत्येक स्ट्राँगरुमवर केंद्रीय सशस्त्र पोलीस दलाचा 24 तास पहारा आहे. याशिवाय उमेदवार किंवा त्यांनी नेमलेल्या व्यक्तीही स्ट्राँगरुमवर 24 तास देखरेख ठेवून आहेत.
मतमोजणीच्या दिवशी उमेदवार / एजंट्स आणि निरिक्षकांच्या उपस्थितीत स्ट्राँगरुम उघडल्या जातात आणि त्याचेही चित्रिकरण केले जाते. मतमोजणी सुरु होण्यापूर्वी काऊंटिंग एजंट्सना, ईव्हीएम क्रमांक आदी संबंधित बाबी दाखवून समाधान केले जाते, अशी माहिती निवडणूक आयोगाने दिली आहे.
N.Sapre/S.Kakade/D.Rane
(Visitor Counter : 213
संरक्षण मंत्रालय
संरक्षण संशोधन आणि विकास संस्थेने  आकाश शस्त्र प्रणालीचे  सीलबंद तपशील क्षेपणास्त्र प्रणाली गुणवत्ता आश्वासन संस्थेकडे सोपवले
संरक्षण संशोधन आणि विकास संस्थेने  03 डिसेंबर 2022 रोजी हैदराबादमधील क्षेपणास्त्र प्रणाली गुणवत्ता आश्वासन संस्थेकडे  आकाश शस्त्र प्रणालीचे सीलबंद तपशील  सुपूर्द केले. हे हस्तांतरण संरक्षण संशोधन आणि विकास प्रयोगशाळा  येथे झाले. या प्रयोगशाळेने नोडल एजन्सी म्हणून काम करत आकाश शस्त्र प्रणालीची रचना आणि विकास केला आहे. तांत्रिक तपशील आणि गुणवत्ता दस्तऐवज आणि संपूर्ण शस्त्रास्त्र प्रणाली घटकांचे रेखाचित्र सीलबंद केले गेले आणि AHSP हस्तांतरणाचा भाग म्हणून क्षेपणास्त्र प्रणाली गुणवत्ता आश्वासन संस्थेकडे  प्रकल्प आकाशने सुपूर्द केले.
संरक्षण मंत्री राजनाथ सिंह यांनी संरक्षण संशोधन आणि विकास संस्था, भारतीय सैन्य आणि उद्योगसमूहाचे अभिनंदन केले असून, AHSP हस्तांतरण ही ऐतिहासिक घटना असल्याचे म्हटले आहे. संरक्षण सेवांच्या गरजा पूर्ण करण्यासाठी हा प्रकल्प खूपच मदतगार ठरेल असा विश्वास त्यांनी व्यक्त केला.
संरक्षण मंत्रालयाच्या संशोधन आणि विकास विभागाचे सचिव तसेच संरक्षण संशोधन आणि विकास संस्थेचे अध्यक्ष डॉ. समीर .व्ही. कामत यांनी क्षेपणास्त्र समुहामधून क्षेपणास्त्र आणि अनेक भूप्रणालींचा समावेश असलेल्या जटिल प्रणालीचे पहिले AHSP क्षेपणास्त्र प्रणाली गुणवत्ता आश्वासन संस्थेकडे हस्तांतरित केल्याबद्दल प्रकल्प आकाश टीमचे अभिनंदन केले. या हस्तांतरण प्रक्रियेमुळे उत्पादन सुरू असलेल्या भविष्यातील क्षेपणास्त्र प्रणालींचा आराखडा आणखी सक्षम होईल, असा विश्वास त्यांनी व्यक्त केला.
आकाश ही पहिली अत्याधुनिक स्वदेशी पृष्ठभागावरून हवेत मारा करणारी क्षेपणास्त्र प्रणाली आहे जी भारतीय आकाशाचे रक्षण करण्यासाठी आणि राष्ट्रीय सुरक्षा प्रदान करण्यासाठी सुमारे एक दशकापासून सशस्त्र दलांसोबत कार्यरत आहे. ही प्रणाली भारतीय लष्कर आणि भारतीय हवाई दलाने 30,000 कोटी रुपयांच्या ऑर्डर मूल्यासह समाविष्ट केली आहे, जी स्वदेशी क्षेपणास्त्र प्रणालीसाठी सर्वात मोठ्या सिंगल सिस्टम ऑर्डरपैकी एक आहे.
संरक्षण संशोधन आणि विकास प्रयोगशाळा  व्यतिरिक्त संरक्षण संशोधन आणि विकास संस्थेच्या इतर अनेक प्रयोगशाळा या प्रणालीच्या विकासामध्ये गुंतलेल्या आहेत. यामध्ये संशोधन केंद्र इमारत; इलेक्ट्रॉनिक्स आणि रडार विकास आस्थापना; संशोधन आणि विकास आस्थापना ; एकात्मिक चाचणी श्रेणी; शस्त्रास्त्र संशोधन आणि विकास अस्थापना; उच्च ऊर्जा सामग्री संशोधन प्रयोगशाळा आणि वाहन संशोधन विकास आस्थापना यांचा समावेश आहे. भारत डायनॅमिक्स लिमिटेड, भारत इलेक्ट्रॉनिक्स लिमिटेड, लार्सन अँड टुब्रो, टाटा ॲडव्हान्स्ड सिस्टम्स लिमिटेड, इलेक्ट्रॉनिक्स कॉर्पोरेशन ऑफ इंडिया लिमिटेड, बीईएमएल लिमिटेड तसेच सूक्ष्म, लघु आणि मध्यम उद्योग आणि इतर उद्योग भागीदारांद्वारे या प्रणालींची निर्मिती केली जाते.
निती आयोग
निती आयोगाने सुरू केले ‘पीच टू मूव्ह’
गतिशीलता क्षेत्रातील उद्योन्मुख स्टार्टअप्ससाठी ‘मोबिलिटी पीच स्पर्धा’
(नवी दिल्ली, 14 ऑगस्ट 2018
उद्योन्मुख स्टार्टअप्सना त्यांच्या उद्योगविषयक कल्पना परीक्षकांसमोर सादर करण्याची संधी उपलब्ध करून देण्याच्या उद्देशाने नीती आयोगाने ‘पीच टू मूव्ह’ ही मोबिलिटी पीच स्पर्धा सुरू केली आहे.
गतिशीलतेच्या विविध क्षेत्रात काम करणारे स्टार्टअप्स गुंतवणूक वाढविण्यासाठी उद्योजक आणि व्हेंचर कॅपिटॅलिस्टसमोर आपल्या कल्पना मांडू शकतील. विजेत्यांना जागतिक गतिशीलता शिखर परिषदेदरम्यान पंतप्रधानांच्या हस्ते गौरवण्यात येईल. रोजगार निर्मिती आणि देशाच्या विकासाला चालना देण्यासाठी या स्टार्टअप्सबरोबर एकत्रितपणे काम करणे हा स्पर्धेचा उद्देश असल्याचे निती आयोगाचे उपाध्यक्ष डॉ. राजीव कुमार यांनी म्हटले आहे. नवी दिल्लीत 7 आणि 8 सप्टेंबर रोजी विज्ञान भवन येथे जागतिक गतिशीलता शिखर परिषद होणार आहे.
मोबिलिटी पीच स्पर्धेच्या 2 फेऱ्या होणार आहेत.
पहिली फेरी-अर्ज मागवणे
इच्छुकांनी 12 ऑगस्ट ते 23 ऑगस्ट 2018 दरम्यान http://mobility.pitch.movesummit.in/ या संकेतस्थळावर आपल्या स्टार्टअप्सविषयी सविस्तर अर्ज भरावा. तज्ञांकडून या अर्जांची छाननी केली जाईल आणि निवडण्यात आलेल्या उमेदवारांना पुढील फेरीसाठी बोलवले जाईल.
दुसरी फेरी-फायनल पीच
नवी दिल्लीत 4 सप्टेंबर 2018 रोजी फायनल पीच स्पर्धा होईल. पहिल्या फेरीत निवड झालेल्या स्टार्टअप्सना दुसऱ्या फेरीत परीक्षकांसमोर आपल्या कल्पना मांडण्यासाठी बोलावले जाईल. विविध निकषांच्या आधारे त्यांचे मूल्यमापन झाल्यानंतर अंतिम 3 स्टार्टअप्सची विजेते म्हणून निवड केली जाईल. विजेत्यांना व्हेंचर कॅपिटॅलिस्टकडून सहाय्य मिळेल तसेच 8 सप्टेंबर रोजी शिखर परिषदेच्या समारोप सत्रात पंतप्रधानांच्या हस्ते गौरवण्यात येईल.
B.Gokhale/S.Kane/P.Kor
आरोग्य आणि कुटुंब कल्याण मंत्रालय
कोविड-19 बाबत अद्ययावत स्थिती
देशव्यापी लसीकरण मोहिमेअंतर्गत आतापर्यंत 36.89 कोटी लसींच्या मात्रा देण्यात आल्या
गेल्या 24 तासांत देशात 43,393 नव्या रुग्णांची नोंद
देशातील उपचाराधीन रुग्णांच्या संख्येत घट झाली असून ती 4,58,727 इतकी झाली
उपचाराधीन रुग्णांचे प्रमाण सध्या एकूण रुग्णांच्या 1.49%
आतापर्यंत देशभरात एकूण 2,98,88,284 जण बरे झाले
गेल्या 24 तासांत 44,459 जण बरे झाले
रुग्ण बरे होण्याचा दर वाढून 97.19 % इतका झाला आहे.
साप्ताहिक पॉझिटीव्हीटी दर 5% पेक्षा कमी असून, सध्या तो 2.36 % इतका आहे.
दैनंदिन पॉझिटिव्हीटी दर 2.42% असून सलग 18 दिवसांपासून हा दर 3% हून कमी
देशात कोविड चाचण्यांची क्षमता लक्षणीयरित्या वाढलेली आहे- आतापर्यंत एकूण 42.70 कोटी चाचण्या करण्यात आल्या
ऊर्जा मंत्रालय
एनटीपीसी ने आर्थिक वर्ष 23 मध्ये उत्पादनात नोंदवली 11.93 टक्के वृद्धी
आर्थिक वर्ष 23 मध्ये बंदिस्त खाणींमधून 20 दशलक्ष मेट्रिक टनाहून अधिक कोळसा उत्पादन
एनटीपीसी अर्थात राष्ट्रीय औष्णिक उर्जा महामंडळ लिमिटेडने देशाच्या 9.56% उत्पादन वृद्धीच्या तुलनेत, आर्थिक वर्ष 23 मध्ये फेब्रुवारी महिन्यापर्यंत उत्पादनात 11.92% म्हणजेच 364.2 बीयु वृद्धी नोंदवली आहे.
एनटीपीसीच्या बंदिस्त खाणींमधून कोळसा उत्पादनात वाढता कल दिसतो. एनटीपीसीचे बंदिस्त खाणीतील कोळशाचे उत्पादन 2.6 दशलक्ष मेट्रिक टन  होते, तर वितरण 2.5 एमएमटी होते, अशा प्रकारे मागील वर्षाच्या तुलनेत फेब्रुवारीमध्ये अनुक्रमे 80% आणि 87% ची भक्कम वाढ नोंदवली गेली. एकत्रितपणे, आर्थिक वर्ष 23 मध्ये कोळसा उत्पादन 20 दशलक्ष मेट्रिक टनाहून अधिक होते.
एनटीपीसी ने कोळसा खाणींमधून कोळसा उत्पादन वाढवण्यासाठी विविध पावले उचलली आहेत. उच्च-क्षमतेच्या डंपरच्या वापरामुळे तसेच उत्खनन करणार्यांच्या सध्याच्या ताफ्यात वाढ झाल्यामुळे कार्यरत खाणींना त्यांचे उत्पादन वाढविण्याची परवानगी मिळाली आहे.
एनटीपीसी समूहाची स्थापित क्षमता 71594 मेगावॅट आहे
सुक्ष्म, लघु आणि मध्यम उदयोग मंत्रालय
प्रधानमंत्री विश्वकर्मा योजना सुरू झाल्यापासून अवघ्या दहा दिवसांच्या कालावधीत योजनेसाठी 1.40 लाखांहून अधिक अर्ज प्राप्त झाले - नारायण राणे
नवी दिल्ली, 27 सप्टेंबर 2023
प्रधानमंत्री विश्वकर्मा योजना सुरू झाल्यापासून अवघ्या दहा दिवसांच्या कालावधीत योजनेसाठी 1.40 लाखांहून अधिक अर्ज प्राप्त झाले, अशी माहिती केंद्रीय सूक्ष्म, लघु आणि मध्यम उद्योग मंत्री नारायण राणे यांनी दिली.
पीएम विश्वकर्मा योजनेच्या यशाबद्दल माहिती देताना राणे यांनी X  या समाज माध्यमावरील त्यांच्या पोस्टमध्ये लिहिले की, "प्रधानमंत्री विश्वकर्मा योजना, पंतप्रधान नरेंद्र मोदी यांच्या दूरदृष्टीतून साकारली आहे आणि योजना सुरू झाल्यापासून दहा दिवसांच्या आत एवढ्या मोठ्या संख्येने अर्ज प्राप्त होणे हा या योजनेचे यश आणि सर्वोच्च महत्त्व याचा दाखला आहे".
प्रधानमंत्री विश्वकर्मा योजना ही आपल्या सामाजिक आणि आर्थिकदृष्ट्या वंचित विश्वकर्मा बंधू आणि भगिनींच्या सर्वांगीण विकासासाठी मैलाचा दगड ठरेल आणि ही योजना त्यांचा हरवलेला सन्मान आणि दीर्घकाळापासून प्रतीक्षा असलेली ओळख पुनर्संचयित करेल, असे केंद्रीय मंत्री म्हणाले.
या योजनेद्वारे विश्वकर्मा बंधू-भगिनींना प्रशिक्षण, टूल किट आणि तारणमुक्त कर्ज दिले जाईल. प्राप्त अर्जांची यशस्वी पडताळणी केल्यानंतर आपल्या विश्वकर्मा बंधू आणि भगिनींना योजनेचे सर्व लाभ दिले जातील, असेही त्यांनी सांगितले.
पारंपरिक कारागीर आणि शिल्पकार यांची उत्पादन क्षमता वाढवणे तसेच त्यांची उत्पादने देशांतर्गत आणि जागतिक बाजारपेठेपर्यंत नेणे हा या योजनेचा उद्देश असल्याचे केंद्रीय मंत्री राणे यांनी सांगितले. या योजनेंतर्गत 18 प्रकारच्या कारागिरांना आणि शिल्पकारांना लाभ मिळणार आहे. लाभार्थ्यांना कौशल्य प्रशिक्षण दिले जाईल आणि प्रशिक्षणादरम्यान त्यांना दररोज 500 रुपये मानधन दिले जाणार आहे. याशिवाय टूल किट खरेदी करण्यासाठी 15,000 रुपयांची मदत दिली जाईल. लाभार्थी 3 लाखांपर्यंतच्या तारणमुक्त कर्जासाठी देखील पात्र असतील, असे त्यांनी सांगितले.S.Kane/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 35
रस्ते वाहतूक आणि महामार्ग मंत्रालय
कोणतीही धोकादायक किंवा घातक वस्तू वाहून नेणाऱ्या वाहनाचा अचूक ठावठिकाणा कळावा याकरता ट्रॅकिंग उपकरणांबद्दल अधिसूचना
नवी दिल्ली, 23 ऑगस्ट 2022
राष्ट्रीय परमिटच्या कक्षेत नसलेल्या आर्गॉन, नायट्रोजन, ऑक्सिजन इत्यादी वायूंचे वहन करणारी वाहने आणि धोकादायक किंवा घातक स्वरूपाच्या वस्तू वाहून नेणाऱ्या वाहनांमध्ये वाहन स्थान ट्रॅकिंग उपकरणे बसवलेली नाहीत हे रस्ते वाहतूक आणि महामार्ग मंत्रालयाच्या निदर्शनास आणून देण्यात आले आहे.
त्यानुसार, मंत्रालयाने, दिनांक 3 ऑगस्ट, 2022 च्या सामान्य वैधानिक नियम ) द्वारे, नवीन मॉडेल्सच्या बाबतीत, 1 सप्टेंबर 2022 आणि त्यानंतर उत्पादित केलेल्या N2 आणि N3 श्रेणीतील धोकादायक किंवा घातक वस्तू वाहून नेणाऱ्या प्रत्येक वाहनात आणि , सध्याच्या मॉडेल्सच्या बाबतीत जानेवारी, 2023 पासून धोकादायक किंवा घातक वस्तू वाहून नेणाऱ्या प्रत्येक वाहनात AIS 140 नुसार वाहन ट्रॅकिंग सिस्टीम, डिव्हाइससह फिट करणे अनिवार्य केले आहे.
राजपत्रित अधिसूचना पाहण्यासाठी येथे क्लिक करा.
S.Kane/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 121
ऊर्जा मंत्रालय
एनटीपीसी अर्थात राष्ट्रीय औष्णिक वीज महामंडळाने बंगळुरू येथे भारताच्या जी 20 अध्यक्षपदाअंतर्गत पहिल्या 'ऊर्जा संक्रमण ' कार्यगटाच्या बैठकीत ‘कार्बन कॅप्चर युटिलायझेशन अँड स्टोरेज’ या विषयावर आंतरराष्ट्रीय चर्चासत्र केले आयोजित
एनटीपीसी लि. या भारतातील सर्वात मोठया एकात्मिक वीज निर्मिती कंपनीने, बंगळुरू येथे भारताच्या जी 20 अध्यक्षपदाअंतर्गत पहिल्या 'ऊर्जा संक्रमण' कार्यगटाच्या बैठकीत ‘कार्बन कॅप्चर युटिलायझेशन अँड स्टोरेज’ या विषयावर आंतरराष्ट्रीय चर्चासत्राचे आयोजन केले होते.
केंद्रीय ऊर्जा मंत्री तसेच नवीन आणि नवीकरणीय ऊर्जा मंत्री आर.के. सिंह यांनी देखील ‘कार्बन कॅप्चर युटिलायझेशन अँड स्टोरेज’ या विषयावरील आंतरराष्ट्रीय चर्चासत्रात सहभागी झाले आणि एनटीपीसीने हाती घेतलेल्या उपक्रमांवर चर्चा केली.
या चर्चासत्रात, 200 हून अधिक मान्यवर, वक्ते, पॅनेलचे सदस्य आणि विविध देशांचे प्रतिनिधी सहभागी झाले होते, त्यांनी सीसीयुएस  संबंधित त्यांच्या ज्ञानाचे आणि विचारांचे आदान-प्रदान केले.
"कार्बन कॅप्चर, युटिलायझेशन आणि स्टोरेज - टेक्नॉलॉजी गॅप्स अँड इंटरनॅशनल कोलॅबोरेशन" या विषयावरील अभ्यास अहवाल, भारताच्या अध्यक्षपदाखालील जी 20 शिखर परिषदेत तयार करण्यात आला होता, या कार्यक्रमादरम्यान त्याचे प्रकाशन करण्यात आले.
याव्यतिरिक्त, फ्लू गॅस CO2 चा वापर करून मिथेनॉल सिंथेसिस करण्याच्या एनटीपीसी प्रकल्पाचे 3D-मॉडेल देखील या कार्यक्रमात प्रदर्शित करण्यात आले. जीवाश्म-आधारित वीज प्रकल्पातून होणारे कार्बन डाय-ऑक्साइड वायूचे उत्सर्जन कमी करून त्याचे उपयुक्त हायड्रोकार्बनमध्ये, म्हणजेच मिथेनॉलमध्ये रूपांतर करणे हा या प्रकल्पाचा मुख्य हेतू आहे.
गृह आणि शहरी व्यवहार मंत्रालय
आंतरराष्ट्रीय योग दिन 2022 सोहोळा
"स्वातंत्र्याच्या अमृत महोत्सवी" वर्षात साजऱ्या होणाऱ्या यावर्षीच्या आंतरराष्ट्रीय योग दिनाच्या अनुषंगाने आयुष मंत्रालयाने संपूर्ण भारतातील 75 प्रतिष्ठित ठिकाणी आंतरराष्ट्रीय योग दिवस साजरा करण्याची योजना आखली आहे ज्यामुळे जागतिक स्तरावर भारताचे ब्रँडिंग करण्यात देखील मदत होईल. पंतप्रधान कर्नाटकातील मैसूर येथून कार्यक्रमाचे नेतृत्व करणार आहेत.
गृहनिर्माण आणि शहरी व्यवहार व पेट्रोलियम आणि नैसर्गिक वायू मंत्री हरदीप एस. पुरी नवी दिल्लीतील लाल किल्ला येथून कार्यक्रमाचे नेतृत्व करतील. या कार्यक्रमाच्या आयोजनात पतंजली योगपीठ मंत्रालयासोबत सहभागी होत आहे. पतंजली योगपीठाचे आचार्य बालकृष्ण हेदेखील मंचावर उपस्थित राहणार आहेत. पतंजली योगपीठातील सुमारे 12,000 सहभागी आणि गृहनिर्माण आणि शहरी व्यवहार मंत्रालय व पेट्रोलियम आणि नैसर्गिक वायू मंत्रालयाचे अधिकारी या कार्यक्रमात सहभागी होतील. आंतरराष्ट्रीय योग दिन 2022 साठी नोडल मंत्रालय असलेल्या आयुष मंत्रालयाने परिचालित केलेल्या मानक कार्यप्रणालीनुसार योग कार्यक्रम आयोजित केले जातील.
“मानवतेसाठी योग” ही यंदाच्या आंतरराष्ट्रीय योग दिन 2022 ची संकल्पना आहे कारण त्यातून कोविड-19 महामारी शिखरावर असताना, योगाने मानवतेचे दुःख कसे कमी केले आणि कोविडपश्चात उदयोन्मुख भौगोलिक-राजकीय परिस्थितीतही लोकांची कशी सेवा केली,करुणा, दयाळूपणा याद्वारे लोकांना एकत्र कसे आणले, एकतेची भावना कशी वृद्धिंगत झाली, हे प्रतीत होते.
उपराष्ट्रपती कार्यालय
केंद्र सरकारच्या उपक्रमांच्या अंमलबजावणीवर देखरेख ठेवण्याचे उपराष्ट्रपती व्यंकय्या नायडू यांचे राज्यपालांना आवाहन
राष्ट्रीय विकास कार्यात सहभागी होण्यासाठी राज्यपालांनी लोकांना प्रेरित करावे – उपराष्ट्रपती
उपराष्ट्रपती आणि राज्यसभेचे सभापती एम. व्यंकय्या नायडू यांनी राज्य आणि केंद्रशासित प्रदेशांच्या राज्यपाल आणि नायब राज्यपालांना केंद्र सरकारच्या कार्यक्रमांच्या अंमलबजावणीवर देखरेख ठेवण्याचे आणि राष्ट्र उभारणीच्या उपक्रमांमध्ये उत्साहाने सहभागी होण्यासाठी लोकांना एकत्रित करण्यासाठी सक्रिय राहण्याचे आवाहन केले . नवी दिल्ली येथे आज राज्यपाल आणि नायब राज्यपालांच्या परिषदेला संबोधित करताना, नायडू यांनी त्यांना प्रभावी लोकसहभागासह राष्ट्राच्या प्रगतीसाठी 'सब का साथ-सब का प्रयास' या तत्त्वज्ञानाने प्रेरित केंद्र सरकारने सुरू केलेल्या व्यापक उपक्रमांवर देखरेख आणि मार्गदर्शन करायला सांगितले.
नायडू यांनी पर्यावरण संरक्षण, शेतकऱ्यांमध्ये उद्योजकतेला चालना, सर्वांसाठी आरोग्यसेवा, सार्वजनिक जीवनात घटनात्मक मूल्ये आणि नैतिकतेचा प्रचार यासह अनेक मुद्द्यांवर आपले विचार आणि चिंता सामायिक केल्या. सार्वजनिक जीवनातील राज्यपालांच्या विपुल अनुभवाबाबत बोलताना, उपराष्ट्रपतींनी धोरणे आखणी आणि त्यांची अंमलबजावणी, दुर्मिळ संसाधनांचा प्रभावी वापर सुनिश्चित करणे आणि सार्वजनिक जीवनात सचोटी आणि नैतिकता सुनिश्चित करण्यात राज्यपालांची महत्त्वपूर्ण भूमिका असल्याचे सांगितले. "राज्यपाल आणि नायब राज्यपालांनी केवळ घटनात्मक अधिकार म्हणून काम न करता मुत्सद्दी नेत्याच्या नैतिक अधिकाराने काम करायला हवे " अशी अपेक्षा नायडू यांनी व्यक्त केली.
हवामान बदलाबाबत वाढती चिंता आणि सध्या सुरू असलेल्या कॉप -26 जागतिक बैठकी संदर्भात, नायडू यांनी राज्यपालांना वृक्षारोपण, जलसंवर्धन, पर्यावरणपूरक बांधकाम, कचरा व्यवस्थापन सारख्या हवामान अनुकूल कृतींसाठी लोक चळवळीला प्रोत्साहन देण्याचे आवाहन केले.
100 कोटींहून अधिक कोविड प्रतिबंधक लसीच्या मात्रा दिल्याबद्दल टीम इंडियाच्या प्रयत्नांचे कौतुक करून, उपराष्ट्रपतींनी राज्यपालांना लसीकरणाबाबतच्या संकोचावर मात करण्यासाठी आवश्यक उपाययोजना सुनिश्चित करण्याचे आवाहन केले. तसेच निरोगी जीवनासाठी जीवनशैलीत बदल करण्याचे आणि सर्वांसाठी आरोग्य सुविधांची उपलब्धता सुनिश्चित करण्याचे आवाहन केले
नायडू यांनी राज्यपाल आणि नायब राज्यपालांना राज्य कारभार आणि सार्वजनिक जीवनात तत्वज्ञान आणि संविधानातील तरतुदींचे काटेकोर पालन सुनिश्चित करण्याचे आवाहन केले.
संरक्षण मंत्रालय
भारत आणि व्हिएतनाम यांच्यातले संरक्षण सहकार्य वृद्धिंगत करण्यासाठी दोन्ही देशांच्या संरक्षण मंत्र्यांची नवी दिल्लीत चर्चा
संरक्षण उद्योग आणि सागरी सुरक्षा या क्षेत्रात दोन्ही देशांमध्ये सहकार्य वाढवण्यावर भर
नवी दिल्ली, 19 जून 2023
संरक्षण मंत्री राजनाथ सिंह आणि व्हिएतनामचे संरक्षण मंत्री जनरल फान वेन जियांग यांनी आज नवी दिल्लीत चर्चा केली. या बैठकीत विविध द्विपक्षीय संरक्षण सहकार्य उपक्रमांवरील प्रगतीचा आढावा घेऊन त्याबाबत समाधान व्यक्त व्यक्त करण्यात आले.
विशेषत: संरक्षण उद्योग, सागरी सुरक्षा आणि बहुराष्ट्रीय सहकार्य या क्षेत्रातले सहकार्य अधिक वाढवण्यासाठीच्या उपाययोजनांविषयी चर्चा करून विविध मार्गांची चाचपणी दोन्ही नेत्यांनी केली. आयएनएस कृपाण ही स्वदेशी बनावटीची क्षेपणास्त्र युद्धनौका  भेट म्हणून व्हिएतनामला देणार असल्याचे यावेळी राजनाथ सिंह यांनी जाहीर केले. हे जहाज व्हिएतनाम पीपल्स नेव्हीच्या ताफ्यात दाखल झाल्यावर त्यांच्या नौदलाच्या क्षमतेत भर पडल्यामुळे हा एक मैलाचा दगड ठरेल.
दौऱ्याचा एक भाग म्हणून व्हिएतनामच्या संरक्षणमंत्र्यांनी, संरक्षण संशोधन आणि विकास संस्थेच्या  मुख्यालयालाही भेट दिली. संरक्षण संशोधन आणि संयुक्त उत्पादनात सहकार्य करून संरक्षण औद्योगिक क्षमता वाढवण्याच्या मार्गांवरही यावेळी चर्चा झाली.
याआधी जियांग यांनी राष्ट्रीय युद्ध स्मारकाला भेट देऊन पुष्पचक्र अर्पण केले आणि शहीद वीरांना आदरांजली वाहिली. दोन दिवसीय दौऱ्यासाठी जियांग काल  भारतात दाखल झाले. भारताचे अँक्ट ईस्ट धोरण आणि हिंद -प्रशांत क्षेत्रामध्ये व्हिएतनाम हा महत्त्वाचा भागीदार आहे.N.Chitale/P.Jambhekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 70